বাঙ্গালী মুসলমানদের মধ্যে কোন পাস করা আইসিএস অফিসার ছিল না। অন্যান্য সার্ভিসেও ছিল মুসলমানদের একই অবস্থা। এ অবস্থায় একটা দেশ পরিচালনা করা সহজ কথা ছিল না। শুধুমাত্র নৈতিক শক্তির উপর নির্ভর করে মুসলিম লীগ নেতারা পাকিস্তানের নেতৃত্ব গ্রহণ করেছিলেন। আমার মনে আছে তখন কিছু অবাঙ্গালী মুসলিম অফিসার এসে পূর্ব পাকিস্তানের প্রশাসন যন্ত্র গড়ে তোলেন। পুলিশ সার্ভিস ও রেলওয়ে সার্ভিস গড়ে তোলার পিছনেও তাদের অবদান ছিল সমধিক। বাঙ্গালী মুসলমানদের মধ্যে সে সময় তেমন কোন ব্যবসায়ী ও শিল্পপতি শ্রেণী গড়ে ওঠেনি। আদমজী, ইস্পাহানী, বাওয়ানীরাই তখন এদেশে এসে প্রথম শিল্পায়নের অবকাঠামো গড়ে তোলে।